
Szerelősor racionalizálási lehetőségeinek vizsgálata

Ahhoz, hogy egy vállalat versenyképes legyen, fontos a folyamatos fejlesztés, a hibák, a problémák feltárása, kiküszöbölése. Ehhez nyújt segítséget a racionalizálás, melynek célja a minőség javítása, az önköltségek csökkentése, a termelékenységi alapok kiaknázása, a munkaidő jobb kihasználása stb..
A dolgozatomban a ZF Hungária Kft. szerelőüzemében található SV-300-as szerelősor racionalizálási lehetőségeivel foglalkozom. Célom a szerelési idő csökkentése.
Vizsgálódásaim kiinduló pontja a munkanap-felvételezés, mely lényegében az egyes szerelési műveletek videóval történő többszöri rögzítése. Az egyes munkaállomásokon a műveleti időket úgy határozom meg, hogy minden többször felvett szerelési időnek az átlagát veszem. Ezek alapján elemzéseimet két féle szempont szerint végzem el.
Elsőként minden szerelőhelyet külön-külön kezelve határozom meg a műveleti időket. A vállalat által meghatározott szerelési időt meghaladó munkaállomásokkal részletesen foglalkozom. A gyártmány, munkahely, személyi feltételek, tárgyi környezet, munkamódszer, munkaeszköz, logisztika stb. befolyásoló tényezők figyelembe vételével megoldási javaslatokat teszek az egyes szerelőhelyeken történő munkavégzés idejének csökkentésére.
A második szempont, ami alapján vizsgálódtam, a létszám volt. Mivel egy-egy dolgozó több munkaállomáson végzi a munkáját fontos megfigyelni a létszám befolyását a szerelési időre. Egy gyakori és egy ritkább esetet veszek alapul; az egyik, mikor 14 fő, a másik, mikor 10 fő dolgozik a soron. Mindkettőnél keresem az optimális munkahelyfelosztást, azaz egy úgynevezett balanszírozást végzek. Igyekszem úgy felosztani a munkaállomásokat, hogy az egyes dolgozók azonos idő alatt hajtsák végre a szerelési műveleteket. Ezután a leghosszabb szerelési időt, a szűk keresztmetszetet határozom meg. Majd javaslatot teszek a műveleti idő csökkentésére.



